Axel Naesman

Axel (Aku) Rudolf Naesman, aiemmin Näsman (6. maaliskuuta 1890 Loviisa – 8. heinäkuuta 1967 Helsinki) oli suomalainen yritysjohtaja, joka sai teollisuusneuvoksen arvonimen.

Naesmanin vanhemmat olivat sahatyöläinen David Näsman ja Anna Antitytär ja puoliso Helvi Jussila. Naesman kävi koulua Loviisassa ja oli sitten töissä useilla eri sahoilla. Vuonna 1910 hän tuli vain 20-vuotiaana Fritz Arthur Juséliuksen Parikkalassa omistaman sahan ja sen tuotteiden Viipurista tehtyjen laivausten hoitajaksi. Viipuriin Naesman muutti 1913, Viipurin Sahan omistamien Vekrotniemen ja Inkilän sahojen hoitajaksi, toimien sittemmin niiden isännöitsijänä ja koko yhtiön metsäpäällikkönä.

Kotkan lähettyville Sunilan sahan isännöitsijäksi Naesman siirtyi vuonna 1919 ja sieltä 1921 Aunuksen Puuliikkeen sahojen isännöitsijäksi Suojärvelle. Kun yhtiö myytiin Enso Gutzeitille  vuonna 1937, Naemanista tuli Enso-Gutzeitin kaikkien sisämaassa sijainneiden sahojen tuotannosta vastaava johtaja, vuodesta 1940 sahalaitosten yli-isännöitsijä. Naesman johti Enso-Gutzeitin sahatoimintaa aina eläkkeelle jäämiseensä asti, vuoteen 1956. Hän sai teollisuusneuvoksen arvonimen samana vuonna.

Lähteet

Suomalaiset yritysjohtajat
Vuonna 1890 syntyneet
Vuonna 1967 kuolleet